Solen kaster sine blege stråler på træernes sidste orange efterårsblade. Fasankyllinger piler afsted på skovvejen foran den terrængående firehjulstrækker, og den unge ruhåret hønsehund Odin piber utålmodigt i bagagerummet. Idyllen er ikke svær at få øje på. Men en ubuden og uvelkommen gæst har fornyligt plantet sine poter i skovbundens muld med varsel om død og ødelæggelse. Mårhunden.

- Det kom som et chok for os, at vi havde en mårhund på vores terræn. Det har vi aldrig haft før, fortæller jæger Knud Rughave.

Knud Rughave er sekretær i et jagtkonsortie på ni mand, der har lejet et 140 hektar jagtterræn ved Hverringe Gods. Det var her på deres terræn, at Naturstyrelsen i starten af november måned opdagede en mårhund.

- Det vil være en katastrofe, hvis mårhunden etablerer sig her. Vi vil få store problemer med den vilde bestand af for eksempel fugle og af de fasaner, vi udsætter, og de rugende ænder ved stranden. Mårhunden spiser stort set alt. Man har også set den tage rålam, fortæller Knud Rughave.

I dag er han ude i jagtterrænet sammen med hønsehunden Odin, men til Odins store skuffelse skal de ikke på jagt. Der skal sættes tre vildtkameraer op, så jægerne kan lokalisere det uvelkomne pelsdyr.